Ուջանը Հայաստանի թերեւս ամենահայտնի գյուղերից մեկն է։ Ու հայտնի է ոչ միայն նրանով, որ 90 տարի առաջ թուրքական յաթաղանից մի կերպ փրկված սասունցիների բեկորների վրա է ստեղծվել, վերստին հասակ առել ու շենացել Արագածի լանջին փռված այս գյուղը։ Ուջանը հայտնի է հատկապես նրանով, որ խորհրդային տարիներին, այն էլ 60-ականների վերջին այստեղ գյուղացիները կարողացան այնքան միասնական լինել, որ ի հեճուկս այն ժամանակվա իշխանությունների, գյուղի կենտրոնում բարձրացրին զորավար Անդրանիկի արձանը։